S. Kahanec, poslanec: (2008-05-14):
Chcel by som v tomto návrhu zákona zdôrazniť niektoré skutočnosti. Príspevok k prídavku na dieťa je nová dávka štátnej sociálnej podpory. Tie staré prídavky na deti boli bez ohľadu na to, koľko bol príjem rodiny. Doteraz je to v tom istom režime, doteraz sa to nemení. A ja si nemyslím, že práve toto je adresná pomoc pre tých, ktorí to naozaj potrebujú. Adresná pomoc vyzerá trošku ináč. A odôvodňovanie takýchto stavov, ktoré existujú len tým, že ale je to taká a taká dávka, preto sa to nemôže robiť takým a takým spôsobom, si myslím, je to len odhadzovanie a odsúvanie problému, a to dostratena. Ak by sa to naozaj chcelo urobiť, dalo by sa to urobiť tak, že by sa postupne zvyšovala práve tá miera adresnosti pre tých ľudí, ktorí to potrebujú. Táto čiastková novela sa snaží aspoň o to, aby sa odstránilo aspoň čiastočné znevýhodnenie predovšetkým viacdetných rodín. A myslím, že to sú rodiny, ktoré túto pomoc naozaj potrebujú. Pritom v tomto návrhu zákona sú zadefinované aj podmienky, kedy nevzniká nárok, aby sa z toho zasa všetko nebralo, že sú tam úplne ľubovoľné podmienky, že nárok na príspevok bude platiť pre všetkých. A každopádne sú tam zadefinované podmienky, kedy nevzniká nárok pre poberateľa, napr. tým, že neplní podmienky evidencie uchádzača o zamestnanie na úrade práce, sociálnych vecí a rodiny alebo s ním náležite nespolupracuje a podobne. A ak by mala byť pomoc adresná, potom by mala byť adresná pre tie skupiny, ktoré sú najviac ohrozené. A ktoré sú tie najviac ohrozené skupiny? Rozprával som s ľuďmi v regióne. A zdôrazňovali mi, že sú to predovšetkým chorí a viacdetné rodiny. Poznám rodinu, ktorá býva neďaleko mňa a má 8 detí. A nie je to rodina ani rómska a nie je to rodina ani flákačov. Je to rodina, ktorá sa chce zodpovedne starať o deti. Najprv mala problémy s tým, že keď prekročil živiteľ rodiny príjem niečo cez 7 000 korún, tak zrazu mu škrtli všetky nároky, ktoré mohol získavať, napr. na podporu pre deti v školách a pod., lebo prestal byť poberateľom dávok v núdzi. Už vtedy sa robili opatrenia, aby sa to zmenilo. Ale myslím si, že sa to nedotiahlo celkom do konca. Teda už vtedy bol problém s tým, že chýbala pre neho akákoľvek motivácia na to, aby si viac zarobil a aby do životného minima mu neodobrali tieto možnosti pomoci pre jeho deti, napr. pomoci v školách pri uplatňovaní rôznych zliav a podpôr. A ešte raz zdôrazňujem, bola to rodina, ktorá sa riadne starala o svoje deti. A chcela z nich mať vychované a dobre pripravené deti, ktoré potom budú pacovať pre túto spoločnosť a ktoré budú pracovať aj na dôchodky mnohých z nás. Keď má byť táto pomoc adresná, tak má byť adresná aj pre tých, ktorí spoločnosti dávajú perspektívu. A túto perspektívu dávajú práve prostredníctvom detí. Spoločnosť bez detí ťažko bude mať perspektívu budúcnosti. Neviem si to predstaviť, ako by fungovala spoločnosť, v ktorej by sa deti nerodili. To, že mali by to byť zodpovedne vychované a pripravené deti, to je samozrejmosť, ak má táto skupina žiadateľov dostať podporu, lebo tu nie je záujem podporovať nezodpovedných rodičov a nezodpovedné rodiny. Ale máme veľmi veľa rodín, ktoré sú viacdetné, máme veľmi veľa rodín, ktoré sa zodpovedne starajú o svoje deti, a pritom musia počítať každú korunku, aby mali vôbec na stravu, ak napr. robí len manžel a manželka sa stará doma o deti. A ponúkajú túto šancu a perspektívu pre spoločnosť aj za cenu obmedzenia vlastných ekonomických podmienok, teda svojej vlastnej rodiny. Pán kolega Brocka hovoril o Medzinárodnom dni rodiny. K tomu pridal ďalší kolega, že je aj Medzinárodný deň detí. No skúsme sa trošku pozrieť na problém ináč, ako je problém koalície a opozície. Akože sa snažíme prehovárať pri niektorých zákonoch, že chceme tento zákon vylepšiť, upraviť v druhom čítaní, a skúsme ho podporiť do druhého čítania. Veď tu nikto nehovorí, že podmienky v návrhu tohto zákona sa nemôžu upraviť pozmeňujúcimi návrhmi, ktoré budú zmysluplné. Tým by sme dali nielen darček, ako to bolo predo mnou spomínané, pre mnohé rodiny, ale predovšetkým satisfakciu pre všetkých tých, ktorí sa takto zodpovedne o svoje rodiny a svoje deti starajú, a to aj z dôvodu, že dali šancu deťom. A mnohé sa zaradili práve preto, že dali šancu deťom, k rodinám s nižšími príjmami. A vyplýva to úplne logicky už len z dôvodu, že matka v takejto rodine dala prednosť potomstvu a výchove detí často aj pred svojou vlastnou kariérou, pričom mnohé matky v týchto rodinách sú často vysokoškolsky vzdelané. Čiže skúsme sa na to pozerať bez nejakých obmedzení. A skúsme sa na to pozerať do reálneho života. Neviem, či vy kolegovia poznáte takéto rodiny, ale ja poznám veľmi veľa slušných a zodpovedných rodín, ktoré chcú vychovávať slušné a zodpovedné deti. Napriek tomu majú veľké problémy, ako zabezpečiť ekonomický chod ich vlastných rodín. Takže tieto matky aj tieto rodiny si určite zaslúžia ocenenie spoločnosti. A aj tento návrh príspevku k prídavku na dieťa je aspoň čiastočnou pomocou pre tieto rodiny, avšak ani zďaleka nevyjadruje takú podporu, akú by si rodiny s deťmi zaslúžili. Ďakujem pekne.